Elohopea(I)jodidi

Elohopea(I)jodidi (Hg2I2) on elohopea- ja jodidi-ionien muodostama epäorgaaninen ioniyhdiste. Yhdistettä on käytetty orgaanisen kemian synteeseissä ja lääketieteessä.

Ominaisuudet, valmistus ja käyttö
Huoneenlämpötilassa elohopea(I)jodidi on keltaista tai vihertävää jauhemaista ainetta. Yhdiste hajoaa valon vaikutuksesta. Elohopea(I)jodidi ei liukene veteen, mutta liukenee komplekseja muodostaen jodidi- tai ammoniakkiliuoksiin. Aine on muiden elohopeayhdisteiden tavoin myrkyllistä.

Elohopea(I)jodidia valmistetaan saostamalla elohopea(I)nitraatin vesiliuoksesta kaliumjodidilla.
Hg2(NO3)2 + 2 KI → Hg2I2 + 2 KNO3

Elohopea(I)jodidia on käytetty orgaanisen kemian synteeseissä ja lääketieteessä antiseptisenä aineena.

Lähteet

Elohopeayhdisteet
Jodidit